รฟม. กำชับผู้รับจ้างปรับปรุงผิวจราจรไม่เป็นหลุมขรุขระ พร้อมทำความสะอาดผ้าใบป้องกันฝุ่นละออง
การรถไฟฟ้าขนส่งมวลชนแห่งประเทศไทย กำชับผู้รับจ้างปรับปรุงผิวจราจรไม่เป็นหลุมขรุขระ พร้อมทำความสะอาดผ้าใบป้องกันฝุ่นละอองบริเวณรอบพื้นที่ก่อสร้างโครงการรถไฟฟ้า
การรถไฟฟ้าขนส่งมวลชนแห่งประเทศไทย หรือ รฟม. ในฐานะหน่วยงานที่รับผิดชอบดำเนินการก่อสร้างโครงการรถไฟฟ้าสายสีเขียว ช่วงหมอชิต – สะพานใหม่ – คูคต ได้กำหนดมาตรการด้านความปลอดภัยและสิ่งแวดล้อมในการดำเนินงานก่อสร้างโครงการฯโดยผู้รับจ้างก่อสร้างโครงการฯ สัญญาที่ 1 ช่วงหมอชิต – สะพานใหม่  ได้ดำเนินการปรับปรุงสภาพผิวจราจรบนถนนพหลโยธินทั้งฝั่งขาเข้าและฝั่งขาออก ในบริเวณพื้นที่ก่อสร้างสถานีรัชโยธินและสถานีเสนานิคม ให้มีสภาพเรียบร้อย ไม่เป็นหลุมเป็นบ่อ หรือขรุขระ เพื่อให้ประชาชนสัญจรได้สะดวกยิ่งขึ้น พร้อมทั้งได้จัดกิจกรรมทำความสะอาดผ้าใบป้องกันฝุ่นละออง รวมทั้งตรวจสอบอุปกรณ์ป้ายเตือนและสัญญาณไฟเตือนต่างๆ ในบริเวณพื้นที่ก่อสร้างสถานีห้าแยกลาดพร้าว ให้อยู่ในสภาพพร้อมใช้งานและมีความเป็นระเบียบเรียบร้อย เพื่อให้ผู้สัญจรไปมาสามารถมองเห็นได้อย่างชัดเจน ตลอดจนเพื่อสร้างความปลอดภัยและมั่นใจให้แก่ประชาชน